Iho on ihmisen suurin elin, jonka kaksisuuntaiset huokoset siirtävät meitä ympäröiviä hiukkasia, kuten kemikaaleja, kehoomme. Siksi ei olekaan yhdentekevää, mitä ihoamme vasten laitamme. Olemme kirjoittaneet käyttämistämme luonnonkuiduista paljon tarpeellista taustatietoa. Tiivistetysti voidaan kuitenkin sanoa, että luonto on vuosituhansien ajan tehnyt äärimmäisen tarkkaa tuotekehitystyötä, jollaiseen me ihmiset emme ole vielä keinokuiduissa yltäneet. Villa ja silkki ovat loistavia lämmöneristäjiä: ne tuntuvat viileitä kuumassa, ja lämmittämät kylmällä säällä. Kumpikin voi imeä itseensä huomattavan määrän kosteutta, kuten iholta haituvaa hikeä, tuntumatta nihkeältä. Kuivassa talvi-ilmassa villa ja silkki eivät sähköisty samaan tapaan kuin keinokuidut. Luonnonkuidut ovat myös verrattain helppohoitoisia, sillä esimerkiksi villa on luontaisesti likaa hylkivää sekä hienhajua neutraloivaa, ja tällöin pelkkä tuuletus riittää usein raikastamaan vaatteen. Silkin hienojakoinen proteiinirakenne muistuttaa ihmisihoa, ja on siksi miellyttävä myös allergikkojen ja muiden herkkäihoisten paljasta ihoa vasten. Lisäksi siinä missä keinokuitu roihahtaa hetkessä tuleen, on villa huonon palavuutensa johdosta paloturvallinen, ja siksi erityisen hyvin retkeilyolosuhteisiin sopiva materiaali. Pesujen aikana sekä elinkaarensa päässä kierrätysmuovistakin valmistettujen tuotteiden mikromuovit päätyvät takaisin vesistöihin, kun taas puhtaat luonnonkuidut maatuvat 100% osaksi luonnon kiertokulkua.